বিধানসভা নির্বাচনে একাধিক আসনে হারের পিছনে অন্তর্ঘাতের অভিযোগ উঠেছিল তৃণমূল কংগ্রেসের অন্দরেই। সেইসব অভিযোগ খতিয়ে দেখল দলের অন্তর্তদন্ত কমিটি। সব থেকে বেশি অভিযোগ এসেছে নদীয়া জেলা থেকে। রাণাঘাট উত্তর-পশ্চিম কেন্দ্রে অন্তর্ঘাতের ফলে পরাজয় হয়েছে, আজ কার্যত তা মেনে নিয়েছে নেতৃত্ব। ১৮ জুনের কর্মশালা থেকে নদীয়ার সংগঠনে বড়সড় রদবদল হতে পারে বলে মনে করা হচ্ছে।
 ওয়েব ডেক্স : বিধানসভা নির্বাচনে একাধিক আসনে হারের পিছনে অন্তর্ঘাতের অভিযোগ উঠেছিল তৃণমূল কংগ্রেসের অন্দরেই। সেইসব অভিযোগ খতিয়ে দেখল দলের অন্তর্তদন্ত কমিটি। সব থেকে বেশি অভিযোগ এসেছে নদীয়া জেলা থেকে। রাণাঘাট উত্তর-পশ্চিম কেন্দ্রে অন্তর্ঘাতের ফলে পরাজয় হয়েছে, আজ কার্যত তা মেনে নিয়েছে নেতৃত্ব। ১৮ জুনের কর্মশালা থেকে নদীয়ার সংগঠনে বড়সড় রদবদল হতে পারে বলে মনে করা হচ্ছে। শুধু নদীয়াতেই নয়, শিলিগুড়ি, কামারহাটি, বড়জোড়া, বসিরহাট সহ বহু কেন্দ্রেই তৃণমূল কংগ্রেসের হারের পর উঠেছে অন্তর্ঘাতের অভিযোগ। যেসব আসনে তৃণমূল কংগ্রেস প্রার্থীরা পরাজিত হয়েছেন, সেই সব আসনে হারের কারণ খতিয়ে দেখতে ৮ সদস্যের কমিটি তৈরি করেন দলের সুপ্রিমো মমতা বন্দ্যোপাধ্যায়। সেই কমিটিতে ছিলেন সুব্রত বক্সি, সুদীপ বন্দ্যোপাধ্যায়, পার্থ চট্টোপাধ্যায়, অরূপ বিশ্বাস, মুকুল রায়, শোভন চট্টোপাধ্যায়, ফিরহাদ হাকিম
ও অভিষেক বন্দ্যোপাধ্যায়ের মতো নেতারা। আজই প্রথম বৈঠকে বসে সেই কমিটি।
 
তবে, আজকের বৈঠকে গড়হাজির ছিলেন সুদীপ বন্দ্যোপাধ্যায় এবং অভিষেক বন্দ্যোপাধ্যায়। ইতিমধ্যেই নদীয়া, মালদা, দক্ষিণ দিনাজপুর জেলার বিভিন্ন এলাকা থেকে অন্তর্ঘাতের অভিযোগ এসে পৌছেছে কমিটির কাছে। অর্ন্তঘাতের অভিযোগ উঠেছে শিলিগুড়ি, কামারহাটি, বসিরহাট সহ উত্তর ২৪ পরগনার বিভিন্ন এলাকা থেকে। অভিযোগ প্রমাণিত হলে কড়া ব্যবস্থা নেওয়ারও ইঙ্গিত মিলেছে দলের পক্ষ থেকে। এর ভিত্তিতেই ১৮ জুন দলের কর্মশালায় সাংগঠনিক রদবদলও করা হতে পারে। নেতাজি ইন্ডোর স্টেডিয়ামে এই সাংগঠনিক কর্মশালা হতে চলেছে বলে খবর। সেখানে পঞ্চায়েত স্তর পর্যন্ত দলের নেতা কর্মীরা আসবেন। কর্মশালার প্রস্তুতি নিয়েও এদিন আলোচনা করেন নেতারা।